作者:張矩
標題:摸魚兒
內容:又吳塵、暗斑吟袖，西湖深處能浣。晴雲片片平波影，飛趁棹歌聲遠。回首喚。彷彿記、春風共載斜陽岸。輕攜分短。悵柳密藏橋，煙濃斷徑，隔水語音換。思量遍。前度高陽酒伴。離蹤悲事何限。雙峰塔露書空穎，情共暮鴉盤轉。歸興懶。悄不似、留眠水國蓮香畔。燈簾暈滿。正蠹帙逢迎，沈煤半冷，風雨閉宵館。